- मरकुस
- <
- 1
- >

मरकुस के द्वारा लिखा गया यीशु का सुसमाचार
मरकुसेन साहरे लिखली ईसुन खुस-खबर
मरकुसेन बारामां
मरकुसेन अनसारे खुस-खबर नवला नीयम मां चार किताप मां सी एक छे, की ईसु मसीन जीवनेन बारामां कहें, तेरेमां सी एक कह्‌वाये की “खुस-खबर” तेरो मतलब “वारलु खबर।” चे मत्‌‌ती, मरकुस, लुकु ने युहन्‌नान साहरे ईसुन मरनेन पछे लिखायलो हतलो। मरकुसेन अनसारे जी खुस-खबर चार खुस-खबरे मां सी नानली छे ज बी मसीन पयदा हवणेन पछे 65-70 सालेन ईचमां थुड़ाक टेमेन आखी खुस-खबरेन पेहल लिखलो छे, असो मानाये लिखणे वाळान मान्‌नु छे रोम मां चाहान रोमन भुरसु करने वाळा काजे हवस देणे करीन असो लिखलो हतलो।
मरकुस बी युहन्‌ना मरकुसेन तसु मानाये, की ने नेवतावाळु पोलुस ने बरनाबास वाटे दुस्‌तीदारेन तसु हतलु बाकुन हेरे ईतरीक मन मां लाग गुयली जत्‌यार हयु आपसा सेवा करनेन नीयम काजे छुड़ देदला, च नेवताळा 13:13 मां लिखलो छे। पछेन मरकुस बरनाबास साते अळी सेवा करने जाय, च नेवताळा 15:37-39 मां लिखलो छे ने पतरस साते बी एक वारु दुस्‌तीदारेन तसु उळखाण हतली, 1 पतरस 5:13 बाकुन मरकुस ईसुन जीवेन डुळा अगळ वारु गवा नी हतलु। लिखणे वाळान मान्‌नु छे की मरकुस पतरसेन गवान बारामां जादा बताड़लु छे ने खुस-खबर वाटे नेहान अनसारे सहलाणी छे, ईना खुस-खबर मां मरकुस आकरी टेम पर नीयम पाळनेन बारामां बताड़े ने ईसुन सीकाड़ने पर धीयान लागाड़्‌यु।
बाहरती वात
1. खुस-खबरेन सुरुवात। 1:1-13
2. मरकुस ईसुन सेवान बारामां कहें बाकुन हयु गलील मां हतलु। 1:14—9:50
3. पछेन हयु यरुसलेम मां ईसुन जाणेन बारामां बताड़े। 10:1-12—12:44
4. मरकुस यरुसलेम मां ईसुन टेमेन बारामां, हेरो मरनेन ने पछेन पछु जीवतु हवणेन सात मां खत्‌तम करे। 13:1-37
5. ईसुन मर्‌या-सर्‌याम सी पछु जीवणेन ने सरग मां जाणेन। 14:1—16:20
1
युहन्‌ना बपतीस्‌मा आपणे वाळान परचार
(मत्‌‌ती 3:1-12; लुका 3:1-18; युहन्‌ना 1:19-28)
1 भगवानेन पुर्‌यु ईसु मसीन खुस-खबरेन बारामां असी सुरुवात हय। 2 जसु मालीक भगवानेन अघली वात बताड़ने वाळु यसायाह नावेन माणसेन किताप मां लिखलो हतलो:
“चां कह्‌लु की, मे मारी वात बताड़ने वाळाक मे तुंद्‌रे अगळ मकलीस,
ने चु तुंद्‌रे वाटे वाट सुदारसे।
3 उजाड़्‌या बयड़ा मां एक आयड़ने वाळान वात सामळाय रय,
की मालीक भगवानेन वाट तीयार करु,
ने तेरे वाटे सयड़क सुदी करु।”
4 तेरेमां बपतीस्‌मा आपणे वाळु युहन्‌‌‌नु आयु, ने उजाड़्‌या बयड़ा मां रहणे वाळा माणसेक परचार कर्‌यु की, “बपतीस्‌मा लेवु।” ने तीनुक कह्‌यु की, पाप करनु छुड़ देवु, “तत्‌यार तुंद्‌रा पाप काजे भगवान माफ करसे।” 5 ने यहुदीया ईलाका मायन ने यरुसलेम सहर मायन बेसका माणसे नीकळीन तेरे धड़े गुया; ने आपणा-आपणा पाप काजे मानीन यरदन नदी मां युहन्‌ना सी बपतीस्‌मा लेदा।
6 युहन्‌‌‌नु उटड़ान कान्‌‌‌यान पुथल्‌या पेहरी रवलु, ने कमर मां चामड़ान पट्‌टु बांदी रवलु, ने चु टिड्‌डा ने अळी बयड़ा मां मुहाळेन मखड़ा खाया करतेलु। 7 ने युहन्‌ना ज परचार करतेलु की मारे पछळ आवणे वाळु छे, चु मारे सी ताकतवाळु छे, “मे तेरे लायक बी नी हय की ढंगु अळीन खासड़ान बंद खुली सको। 8 मे ते तुहुं काजे पाणी सी बपतीस्‌मा देदु, बाकुन चु तुहुं काजे चुखली-आत्‌मा सी बपतीस्‌मा देसे।”
ईसुन बपतीस्‌मा ने पारख
(मत्‌‌ती 3:13—4:11; लुका 3:21,22; 4:1-13)
9 तीनु दाहड़ा मां ईसु गलील जीलान नासरत सहर सी आवीन युहन्‌ना सी यरदन नदी मां बपतीस्‌मा लेदु। 10 जसुत ईसु पाणी मां सी डुबीन बाहर नीकळयु, चां तत्‌यारुत च सरग खुल ज्‌य, ने चुखली-आत्‌मा पेरवान तसों भगवानेन आत्‌मा काजे उतरतेलु देख्‌यु। 11 ने सरग मां सी असो सामळायो की, जु मारु लाटेक्‌लु पुर्‌यु छे, “ने मे हेरे सी बेसका खुस छे।”
12 तत्‌यारुत भगवानेन आत्‌मा ईसु काजे उजाड़्‌या बयड़ा भीणी ली गुयु, 13 बयड़ा मां ईसु चाळीस दाहड़ा लग भुतड़ु पाप कराड़्‌ने पारखतेलु, ने ईसु जंगली जनवार्‌यान ईचमां रयु, ने सरग वाळा काहवाळ्‌या चां आवीन तेरी सेवा चाकरी करतेला।
ईसु चार माछा धरन्‌याक बुलायु
(मत्‌‌ती 4:12-17; लुका 4:14-15)
14 युहन्‌‌‌नु जेल मां धराय गुयु, ने पछेन ईसु गलील जीला मां आवीन भगवानेन खुस-खबरेन बारामां परचार कर्‌यु। 15 ने कह्‌यु “की टेम पुरो हय गुयो,” ने भगवानेन राज तुंद्‌रे धड़े आय लागलो छे, “ने तुहुं पाप सी पछा मन फेरवीन भगवान भीणी आवु ने खुस-खबर पर भुरसु करु!”
16 ने ईसु गलील दरीया धड़े-धड़े जातलु चां माछा धरन्‌याक दुय भाय काजे देख्‌यु, सीमोन ने अन्‌दीरीयास काजे पाणी मां जाळ नाखतेला देख्‌यु काहाकी चे काहर्‌या हतला। 17 ईसु तीनुक कह्‌यु “मारे पछळ आवु; ती मे तुहुंक माछा धरनेन जागा पर माणसे काजे भगवानेन राज मां लावणे वाळा बणावीस।” 18 चे तत्‌यारुत जाळ काजे छुड़ीन ईसु पुठ्‌ये चाल पड़्‌या।
19 ईसु अघु जाय्‌न जब्‌दीन पुर्‌या याकुप ने तेरु भाय युहन्‌ना काजे ढंड्‌या मां जाळ सुदारतेला देख्‌यु। 20 ने ईसु तीनु काजे तेरा चेला बणावणे करीन तत्‌यारुत बुलायु ने चे आपसान बास जब्‌दी काजे दाहड़क्‌या पुठ्‌ये ढंड्‌या मां छुड़दीन ईसु पछळ चाल पड़्‌या।
ईसु भुतड़ा काजे एक माणसेम सी नीकाळ्‌यु
(लुका 4:31-37)
21 तत्‌यार चु कफरनहुम मां आयु ने चु तत्‌यारुत यहुदीन आरामेन दाहड़े ईसु तींद्‌रा भक्‌तीन घर मां गुयु ने सीकाड़ने बाजी गुयु। 22 ने माणसे ईसुन खबर सामळीन देखतात रय गुया, काहाकी हयु तीनुक नीयमेन मास्‌तर्‌यान तसु नी सीकाड़तेलु, बाकुन एक मटला हकवाळान तसु तीनुक सीकाड़्‌यु।
23 तीनीत टेमे तींद्‌रा यहुदीन भक्‌तीन घर मां एक माणुस आयु, तेरे भुतड़ु लागी रवलु। 24 चु भुतड़ु आयड़ीन कह्‌यु की “ए ईसु नासरी, हामुक तार सी काय काम? काय तु हामुक नास करने आयु? मे तुसेक जाणो, की तु कुण छे? तु चुखला भगवानेन वात बताड़न्‌यु छे!”
25 ईसु तीना काजे लड़ीन कह्‌यु, “हुगु रव; ने कह्‌यु हेरेम सी नीकळी जां।”
26 तत्‌यार भुतड़ु तीना माणुस मां सी जुर सी आयड़ीन नीकळी गुयु। 27 ने आखा माणसे ज देखीन देखतात रय गुया ने आंबा-सांबा वीच्‌यार करने बाजी गुया की, जी काय वात छे, ज ते पेहली कावा देख्‌या ने नवली वात छे? ईसु पुरा हक सी भुतड़ा काजे कहें, ने चे हेरी कह्‌ली वात काजे माने।
28 ने ईसुन नाव तत्‌यारुत गलीलेन आखा ईलाका मां फेल गुयो।
ईसु बेसका माणसेक वारु करे
(मत्‌‌ती 8:14-17; लुका 4:38-41)
29 ईसु तत्‌यारुत यहुदीन भक्‌तीन घर मां सी नीकळीन याकुप ने युहन्‌ना काजे एखला छुड़ीन ने चे सीमोन ने अन्‌दीरीयासेन घर मां आया। 30 सीमोनेन सासुस मांदवाड़ेन वजे सी खाट्ला मां सुय रवली, तेरेमां हेरी सासुसेन बारामां बताड़्‌यु। 31 तत्‌यार ईसु धड़े जाय्‌न तेरु हात धरीन बठी कर्‌यु; ने तेरो सेरी उतरी गुयो, ने ची तेरी सेवा चाकरी करने बाजी गुय।
32 सांती वेळाय दाहड़ु डुब्‌यु तत्‌यार आखा मांदला माणसे ने भुतड़ा लागला माणसे ईसु धड़े लाया। 33 ने आखा गांवेन माणसे तीना घरेन अगळ भेळा हय गुया। 34 बेसका माणसे चां भाती-भातीन मांदवाड़ सी मांदला हतला, तीनु काजे ईसु वारु कर्‌यु, ने तींद्‌रे मां सी बेसका भुतड़ा बी नीकाळ्‌यु काहाकी भुतड़ा ईसु काजे उळखतेला असु करीन ईसु तीनु काजे बुलने बी नी देदु।
ईसु उजाड़्‌या जागा मां दुवा कर्‌यु
(लुका 4:42-44)
35 वीजाळो हवणे सी पेहेल ईसु उठ्‌यु ने घरेक छुड़ीन दुवा करने वाटे उजाड़्‌या जागा मां जाती र्‌यु। 36 तत्‌यार सीमोन ने तेरा दुस्‌तीदार ईसु काजे हेरने लाग्‌या। 37 जत्‌यार ईसु तीनु काजे जड़ी गुयु; ती चे तीनाक असा कह्‌या, की “आखा माणसे तुसेक हेरने बाजी रया।”
38 ईसु तीनुक कह्‌यु, “चालु आपणु आड़े-धड़ेन गांव मां जाता ने चां बी आपणुक खुस-खबरेन परचार करनु छे, काहाकी मे जत काम करने वाटे दुनीया मां आयु छे।”
39 तेरेमां ईसु गलीलेन आखा जीला मां तींद्‌रा यहुदीन भक्‌तीन घर-घर मां जाय जाय्‌न परचार करतु रयु, ने भुतड़ा काजे नीकाळतु रयु।
ईसु माणसेक वारु करे
(मत्‌‌ती 8:1-4; लुका 5:12-16)
40 एक कुड़ायलु माणुस ईसु धड़े आयु, “ने तेरे अगळ मांडा टेकीन लीलघाय्‌न कह्‌यु, कदी तु चाहे ती मेसेक वारु कर दे।”
41 ईसु काजे तेरे पर बेसकी तरस आय, की चु तीना काजे छीमीन कह्‌यु, “मे चाहो की तु चुखु हय जां।” 42 ने तत्‌यारुत तेरु कुड़ वारु हय गुयु ने चु चुखु हय गुयु। 43 तत्‌यार चु तीनाक तत्‌यारुत चेतायु ने जां करीन कह्‌यु, 44 ने तीनाक कह्‌यु, “सामळ जी वात कुय काजे घुण कहें, बाकुन जाय्‌न आपसा काजे पुजाराक देखाड़ ने आपसा चुखु हवणेन बारामां ज काय मुसु ठहरावलु छे तीनाक बादा चड़ाव की तींद्‌रा गवा बण जाय।”
45 बाकुन हयु जाय्‌न आखा काजे परचार करने लाग्‌यु, ने अतरे दुर लग की फेल गुयो, ईसु पछेन खुल्‌लाम-खुल्‌ला फीरी नी सक्‌यु, बाकुन बाहर जाय्‌न बयड़ा मां रयु, ने चारे मेरेन माणसे तेरे धड़े आवणे लाग्‌या।

- मरकुस
- <
- 1
- >

© 2024 TWFTW